Diari Oficial de la Generalitat Valenciana


Sumari del DOGV 8160, del 31-10-2017 (2017/9540)

Convocatòria per a seleccionar tres projectes, un per província, per a desenvolupar les funcions d'activació i mediació amb els participants del programa Cercles.
------------------------------------------------------------------------------------------------------------------------------------------------------------------

### Dades del document

Número de DOGV
:   8160

Data del DOGV
:   31-10-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/9540


Data del document
:   24-10-2017

Organisme emissor
:   Consorci de Museus de la Comunitat Valenciana

Tipus de document
:   Anunci

Anàlisi jurídica

 Descriptors 

:   * ajuda pública

Convocatòria per a seleccionar tres projectes, un per província, per a desenvolupar les funcions d'activació i mediació amb els participants del programa Cercles. [2017/9540]  
1. Objecte  
#Cercles és una iniciativa conjunta de l'Institut Valencià de la Joventut.Generalitat Jove (IVAJ.GVA Jove) i el Consorci de Museus de la Comunitat Valenciana (CMCV) dirigida a xiques i xics d'entre 14 i 18 anys, amb l'objectiu d'oferir un lloc de reunió, reflexió i aprenentatge col·lectiu al voltant de la creació artística actual.  
El programa se centra en la creació de tres equips, un per província, d'uns 15 participants cadascun, que es reuniran periòdicament al Museu d'Art Contemporani d'Alacant MACA, al Centre del Carme Cultura Contemporània de València i a l'Espai d'Art Contemporani de Castelló.  
  
Aquesta convocatòria té com a objectiu seleccionar tres projectes, un per província, per a desenvolupar les funcions d'activació i mediació amb els participants del programa #Cercles, entre els mesos de febrer i juliol de 2018.  
Les sessions de treball podran variar en funció de la deriva del grup i les activitats proposades, però s'estableix un mínim de 60 sessions, l'horari de les quals es pactarà en cada cas segons la programació del centre, l'agenda dels mediadors i mediadores i del grup mateix.  
  
Els objectius de la convocatòria són:  
- Impulsar l'interés per la creació contemporània actual entre la població juvenil.  
- Donar veu i lloc a un col·lectiu que està en ple procés d'evolució i transformació i apoderar-los com a creadors de la cultura del present per al futur.  
- Potenciar trobades entre joves i creadors en les quals s'aprenga de manera conjunta i participativa.  
­- Fomentar l'educació artística com a eina d'anàlisi i reflexió en el marc de la cultura visual.  
- Potenciar l'oci educatiu i l'aprenentatge al llarg de la vida com un dret.  
­- Donar suport al desenvolupament professional d'educadores i educadors culturals.  
  
2. Dotació econòmica  
S'estableix una dotació econòmica total de 12.000 ?, dividida en tres imports de 4.000 - per a cadascun dels projectes, que es distribueixen de la manera següent:  
- 3.000 euros, impostos inclosos, en concepte d'honoraris per a cadascun dels projectes seleccionats.  
- 1.000 euros, impostos inclosos, destinats a despeses de material per a cadascun dels projectes seleccionats.  
Partida pressupostària 45207.17838.22910.  
  
3. Persones beneficiàries  
Poden optar a la convocatòria educadores o educadors i mediadores o mediadors culturals, a títol individual o bé agrupats en col·lectius, amb arrelament a la Comunitat Valenciana.  
  
4. Termini de presentació de sol·licituds  
S'obrirà l'endemà de ser publicada en el Diari Oficial de la Generalitat Valenciana i finalitzarà el 30 de novembre de 2017. Quan finalitze aquest termini no s'admetrà cap sol·licitud.  
Les persones sol·licitants que hagen lliurat la documentació requerida en el termini indicat tindran 10 dies naturals, després de finalitzar el termini de presentació de sol·licituds, per a esmenar la documentació, en cas que el CMCV els la requerirà; si no ho fan, es considerarà que desisteixen de la petició, amb una resolució prèvia (article 68, Llei 39/2015).  
  
5. Presentació de sol·licituds  
Es podrà presentar únicament un projecte per persona o col·lectiu.  
  
Les sol·licituds es presentaran preferentment en format digital a través de l'aplicació disponible en:  
www.consorcimuseus.gva.es/convocatorias/  
  
També es podran presentar de qualsevol de les formes previstes per l'article 16.4 i 16.5 de la Llei 39/2015, d'1 d'octubre, del procediment administratiu comú de les administracions públiques.  
Les sol·licituds hauran d'adjuntar la documentació següent:  
  
- Plantejament metodològic (800 paraules, màxim)  
- Memòria tècnica del projecte, que continga:  
· Província en la qual es portaria a terme el projecte  
· Objectius  
· Calendari d'execució  
· Activitats que s'han de fer  
· Pla d'ús dels espais  
· Relació de necessitats tècniques  
· Pressupost desglossat  
- Currículum, amb la documentació dels últims treballs efectuats o projectats.  
- Fotocòpia del DNI.  
- Document que acredite que es resideix a la Comunitat Valenciana (certificat d'empadronament), per a les persones sol·licitants que no hagen nascut a la Comunitat Valenciana i que vulguen demostrar l'arrelament en aquest territori.  
  
6. Procés de selecció  
Per a la valoració i selecció de les sol·licituds presentades es consti­tuirà un jurat integrat per professionals del sector i presidit per la presidenta de la Comissió Cientificoartística del CMCV o per la persona en qui delegue, d'acord amb el Codi de bones pràctiques en la cultura valenciana, i es garantirà la presència de representants de la societat civil, d'experts en la matèria i de l'IVAJ.GVA Jove.  
Aquest jurat està format per Santiago Gómez Carreras, secretari de l'Associació Valenciana de Professorat de Dibuix; José María Esteve Faubel, degà de la Facultat de Educació de la Universitat d'Alacant; Jesús Damián Martí Nadal, secretari general de l'IVAJ.GVA JOVE o persona en qui delegue; Inmaculada Sanjuán Pérez, pedagoga, tècnica de l'IVAJ especialitzada en temes de joventut i animació al temps lliure de l'IVAJ (Institut Valencià de la Joventut), i José Luis Pérez Pont, gerent del Consorci de Museus de la Comunitat Valenciana.  
  
Els projectes es valoraran tenint en compte els criteris següents:  
  
- Adequació dels projectes als objectius de la convocatòria: fins a un màxim de 4.  
- Caràcter innovador i qualitat artisticoeducativa de la proposta: fins a un màxim de 3.  
- Trajectòria de la persona sol·licitant: fins a un màxim de 2.  
- Optimització dels recursos econòmics i materials: fins a un màxim d'1.  
Es desestimaran els projectes que no respecten els principis democràtics de convivència i pluralitat, fet que garanteix la igualtat de totes les persones amb independència del seu gènere, raça, llengua i orientació sexual.  
  
7. Resolució  
El jurat triarà tres projectes, un per província, que seran els seleccionats, i tres més que hi quedaran com a reserva en cas que la persona o col·lectiu seleccionat renuncie.  
La notificació dels projectes seleccionats pel jurat es farà per mitjà de la seua publicació en la pàgina web del CMCV (www.consorcimuseus.gva.es) i en el Diari Oficial de la Generalitat Valenciana. A més, es notificarà aquesta resolució a tots els participants per correu electrònic.  
  
Contra la decisió es podrà interposar, d'acord amb el que es disposa en els articles 52.1 de la Llei 7/1985, de 2 d'abril, de bases de règim local, i 123 de la Llei 39/2015, de procediment administratiu comú de les administracions públiques, un recurs potestatiu de reposició en el termini d'un mes, a partir de l'endemà de ser notificada/publicada, davant del mateix òrgan que va dictar l'acte.  
  
Els projectes no seleccionats presentats per via electrònica seran destruïts, i els materials adjuntats seran eliminats del servidor corresponent.  
El CMCV es compromet a no distribuir ni fer ús de la informació dels projectes no seleccionats.  
En cas que els projectes no s'adapten a la finalitat i els criteris establits, el jurat podrà deixar la convocatòria deserta, totalment o parcialment.  
  
8. Compromís d'acceptació  
Les persones seleccionades subscriuran un contracte amb el CMCV en el termini màxim d'un mes a partir de la publicació de l'anunci de la resolució de la convocatòria.  
Aquest document tindrà per objecte regular els drets i les obligacions de les parts, així com establir la regulació dels incompliments.  
  
És indispensable, per a poder rebre els pagaments, presentar al CMCV els certificats que demostren trobar-se al corrent de les obligacions tributàries i davant de la Seguretat Social.  
  
9. Pagament d'honoraris  
El pagament a les persones beneficiàries s'efectuarà a través de transferència bancària, d'acord amb la disponibilitat de tresoreria, i es farà efectiu de la manera següent:  
Pel que fa als 3.000 euros en concepte d'honoraris, es transferirà, amb la presentació prèvia de la factura reglamentària, en dos terminis:  
- 50 % una vegada que haja tingut lloc la primera sessió.  
- 50 % quan acabe el període de sessions.  
Pel que fa als 1.000 euros destinats a materials, es justificaran documentalment i es pagaran en funció de les necessitats que requerisca el projecte, amb la presentació prèvia de les factures reglamentàries.  
  
10. Termini d'execució  
Els projectes aprovats seran programats, d'acord amb la persona o col·lectiu seleccionat i el museu al qual vaja dirigit, entre els mesos de febrer i juliol de 2018.  
  
11. Obligacions de les persones beneficiàries  
La persona o col·lectiu seleccionat comunicarà per escrit la seua acceptació, en un termini no superior a 15 dies des de la publicació de la resolució. En cas contrari, perdrà la condició de seleccionat.  
Així mateix, es compromet a executar el projecte en el termini acordat amb el CMCV. Qualsevol possible modificació del projecte haurà d'estar suficientment motivada i tindre l'autorització prèvia del CMCV.  
  
  
12. Obligacions de l'IVAJ.GVA Jove i del CMCV  
L'IVAJ.GVA Jove i el CMCV es comprometen a desenvolupar aquest programa d'acord amb el Codi de bones pràctiques en la cultura valenciana, i a vetlar en tot moment pels drets de les persones seleccionades i la integritat dels projectes.  
L'IVAJ.GVA Jove i el CMCV seran els encarregats d'avaluar, supervisar i fer el seguiment del desenvolupament del projecte, així com de les tasques de coordinació, i de complir els terminis acordats respecte a l'execució d'aquest.  
L'IVAJ.GVA Jove i el CMCV duran a terme una correcta difusió del projecte, tant en les seues pàgines web com a través d'altres mitjans de comunicació pública.  
El pagament de les dietes, despeses de transport i allotjament per a les persones beneficiàries que visquen fora de la ciutat on es du a terme el projecte de mediació estarà inclòs en el pressupost assignat al projecte.  
  
13. Prerrogatives de l'IVAJ.GVA Jove i del CMCV  
L'IVAJ.GVA Jove i el CMCV podran sol·licitar informació sobre el desenvolupament del projecte du­rant la fase de desenvolupament.  
  
De comú acord amb les persones o col·lectius beneficiaris, l'IVAJ.GVA Jove i el CMCV queden en llibertat per a negociar la coproducció i itinerància dels projectes seleccionats amb altres institucions.  
  
  
14. Drets d'autoria  
Les persones o col·lectius seleccionats cedeixen de forma no exclusiva a l'IVAJ.GVA Jove i al CMCV els drets de comunicació pública dels projectes seleccionats perquè siguen publicats en catàlegs, cartells, vídeos promocionals, pàgines web, xarxes socials i altres mitjans audiovisuals, sempre relacionats amb les finalitats de la institució convocant, sense perjudici dels drets morals que posseeixen en relació amb la seua autoria.  
Els participants en la convocatòria asseguren que la proposta presentada és original i que en posseeixen tots els drets, inclosos (però no excloents) els drets de propietat intel·lectual. Si la proposta inclou drets de terceres persones, els participants garanteixen l'obtenció dels drets, autoritzacions i/o llicències necessàries, de manera que exoneren l'IVAJ.GVA Jove i el CMCV de qualsevol reclamació sobre això.  
  
L'IVAJ.GVA Jove i el CMCV es comprometen a respectar, escrupolosament, els drets de l'autor/a sobre la seua obra, i reconéixer, en tot moment, la seua autoria.  
  
15. Acceptació  
La participació en aquesta convocatòria suposa l'acceptació íntegra d'aquestes bases.  
  
València, 24 d'octubre de 2017.- El gerent: José Luis Pérez Pont.